  Анжелика Тихонова корреспондент 18-тӥ гудырикошконэ Удмуртиысь йӧскалык лыдӟетъюртын (Ижкар, Удмуртской ульча, 264) «Край удмуртский» клублэн пумиськонэз улсын этнографлэн, истори тодосъя кандидатлэн, философияя докторлэн Татьяна Миннияхметовалэн «В поисках удмуртских жемчужин по эстонским архивам» книгаеныз тодматскон ортчоз. Со сярысь элькунысь йӧскалык лыдӟетъюртлэн пресс-службаез ивортӥз. Книга 2021-тӥ арын Эстониысь Тарту карын потӥз. Отчы удмуртъёслэн фольклорзы, этнографизы но историзы сярысь Эстониысь архивъёсын утиськись материалъёс пумысен каталогъёс но ссылкаос пыризы. Озьы ик отчы авторен транскрибировать карем но ӟуч кылэ берыктэм куд-ог аудиозаписьёс сюризы. Соос сям-йылолъёс, история, мифология, пӧртэм кырӟанъёс сярысь мадё. Пособилэн авторезлэн кылъёсызъя,  та книга – Эстониын улӥсь удмуртъёслэсь историзэс эскеронын нырысетӥ вамышъёс Татьяна Миннияхметова Башкорстостанын вордӥськиз. Удмурт кун университетысь кылосбуръя факультетэз йылпумъяз. Тодос удысын сюрессэ Ижкарысь йӧскалык музейын но Россиысь тодосъя академилэн Урал ёзэтысьтыз Эскеронъёсъя удмурт федерал центрлэн историяя, кылъя но литературая удмурт институтаз лёгиз. Соку камсьӧр удмуртъёслэсь этнографизэс эскериз. Али Австриын улэ но ужа. Пумиськонын тодосчи эскеронъёсыз, Инсбрук карын улонэз но ужез сярысь, азьланезлы малпанъёсыз сярысь вералоз. Нош «Хранители живого – эстонским посвящается» адӟытонын тодосъя эстон огазеяськонъёслэсь Удмуртилэн фольклореныз но этнографиеныз герӟаськем изданиоссэс возьматозы. Ужрадэ пыриськон дунтэк, но чӧлсконпусъя азьвыл гожтӥськыса.  Тодэ вайытом, Ижкарын Ольга Камашевалэн «Вай кидэ» кылбур бичетэныз тодматон ортчиз. Тегъёс: Ижкар Удмуртия Эстония удмуртъёс книгаос Йӧскалыклыдӟетъюрт  